Prijedlog PROVEDBENE ODLUKE VIJEĆA o produženju primjene Provedbene odluke Vijeća 2012/181/EU kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost /* COM/2014/0653 final - 2014/0302 (NLE) */





OBRAZLOŽENJE 1. KONTEKST PRIJEDLOGA Razlozi za prijedlog i njegovi ciljevi U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredbi te Direktive kako bi se pojednostavio postupak naplate PDV-a ili spriječili određeni oblici utaje ili izbjegavanja poreza. Dopisima evidentiranima u Komisiji 28. travnja 2014. i 22. kolovoza 2014. Rumunjska je zatražila odobrenje za nastavak izuzimanja poreznih obveznika čiji godišnji promet nije viši od protuvrijednosti 65 000 EUR u nacionalnoj valuti prema deviznom tečaju na dan njezina pristupanja. U skladu s člankom 395. stavkom 2. Direktive o PDV-u Komisija je dopisima od 1. rujna 2014. obavijestila druge države članice o zahtjevu Rumunjske. Dopisom od 3. rujna 2014. Komisija je obavijestila Rumunjsku da ima sve informacije koje smatra potrebnima za razmatranje zahtjeva. Opći kontekst Glavom XII. poglavljem 1. Direktive o PDV-u državama članicama omogućuje se primjena posebnih programa za male poduzetnike, uključujući mogućnost izuzeća poreznih obveznika čiji godišnji promet ne prelazi određeni iznos. To izuzeće podrazumijeva da porezni obveznik ne treba obračunati PDV na dobavljenu robu, ali zbog toga ne može ni odbiti PDV na kupovinu. U skladu s člankom 287. stavkom 18. Direktive o PDV-u Rumunjska može izuzeti od plaćanja PDV-a porezne obveznike čiji godišnji promet nije viši od protuvrijednosti 35 000 EUR u nacionalnoj valuti prema deviznom tečaju na dan njezina pristupanja. Rumunjska je 2011. zatražila odstupanje kako bi malim poduzetnicima pojednostavnila obveze u vezi s PDV-om te nacionalnoj poreznoj upravi olakšala naplatu poreza. Odlukom Vijeća 2012/181/EU od 26. ožujka 2012. Vijeće je Rumunjskoj do 31. prosinca 2014. odobrilo izuzeće od plaćanja PDV-a za porezne obveznike čiji godišnji promet nije viši od protuvrijednosti 65 000 EUR u nacionalnoj valuti. Ova mjera nije obvezna za porezne obveznike. Rumunjska je sad zatražila produženje te mjere. Prema informacijama koje je dostavila Rumunjska čini se da je više od 10 000 poreznih obveznika imalo koristi od izuzeća od plaćanja PDV-a koje je rezultat primjene te mjere. Osim toga, struktura rumunjskog gospodarstva pokazuje da više od 84 % ukupnog broja poreznih obveznika ima promet manji od 65 000 EUR. Otprilike 21 % takvih poreznih obveznika registrirano je za PDV te oni pridonose u iznosu od samo 1,81 % ukupnog prihoda od PDV-a i samo 0,54 % ukupnog prihoda državnog proračuna. Rumunjska smatra da ta mjera pojednostavnjuje situaciju i za porezne obveznike i za poreznu upravu. Predlaže se da se odstupanje produži za još jedno razdoblje do 31. prosinca 2017. Postojeće odredbe u području obuhvaćenom prijedlogom Slična odstupanja dana su drugim državama članicama. Usklađenost s drugim politikama i ciljevima Unije Mjera je u skladu s ciljevima Unije za male poduzetnike, utvrđenima u Komunikaciji Komisije „Počnimo od malih” – „Akt o malom poduzetništvu za Europu” (COM(2008) 394 od 25. lipnja 2008.). 2. REZULTATI SAVJETOVANJA SA ZAINTERESIRANIM STRANAMA I OCJENA UČINKA Savjetovanje sa zainteresiranim stranama Ne primjenjuje se. Prikupljanje stručnih mišljenja i njihova upotreba Nije bilo potrebno obratiti se vanjskim stručnjacima. Ocjena učinka Cilj je prijedloga Provedbene odluke Vijeća nastaviti mjeru pojednostavnjenja kojom se za poslovne subjekte koji djeluju s godišnjim prometom koji nije viši od protuvrijednosti 65 000 EUR u nacionalnoj valuti uklanjaju brojne obaveze u pogledu PDV-a te ona stoga ima potencijalni pozitivni učinak. Zbog uskog područja primjene odstupanja i njegove vremenski ograničene primjene učinak će u svakom slučaju biti ograničen. 3. PRAVNI ELEMENTI PRIJEDLOGA Sažetak predloženog djelovanja Odobrenje Rumunjskoj da nastavi primjenjivati mjeru odstupanja od Direktive o PDV-u u pogledu mjere pojednostavnjenja za poslovne subjekte koji djeluju s godišnjim prometom koji nije viši od protuvrijednosti 65 000 EUR u nacionalnoj valuti prema deviznom tečaju na dan njezina pristupanja. Pravna osnova Članak 395. Direktive o PDV-u. Načelo supsidijarnosti S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Europske unije. Načelo supsidijarnosti stoga se ne primjenjuje. Načelo proporcionalnosti Prijedlog je u skladu s načelom proporcionalnosti zbog sljedećih razloga. Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu. S obzirom na ograničeno područje primjene odstupanja, posebna je mjera proporcionalna cilju koji se želi postići. Izbor instrumenata Predloženi instrumenti: Provedbena odluka Vijeća. U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Osim toga, Provedbena odluka Vijeća najprikladniji je instrument s obzirom na to da ona može biti upućena pojedinoj državi članici. 4. UTJECAJ NA PRORAČUN Prijedlog ne utječe na proračun EU-a jer će Rumunjska izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89. 5. NEOBVEZNI ELEMENTI Klauzula o ograničenju Prijedlog je vremenski ograničenog trajanja. 2014/0302 (NLE) Prijedlog PROVEDBENE ODLUKE VIJEĆA o produženju primjene Provedbene odluke Vijeća 2012/181/EU kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost[1], a posebno njezin članak 395. stavak 1., uzimajući u obzir prijedlog Europske komisije, budući da: (1) Dopisima evidentiranima u Komisiji 28. travnja 2014. i 22. kolovoza 2014. Rumunjska je zatražila odobrenje mjere odstupanja od članka 287. stavka 18. Direktive 2006/112/EZ kako bi nastavila izuzimati od poreza na dodanu vrijednost (PDV-a) porezne obveznike čiji godišnji promet nije viši od protuvrijednosti 65 000 EUR u nacionalnoj valuti prema deviznom tečaju na dan njezina pristupanja Europskoj uniji. Tom bi mjerom ti porezni obveznici i dalje bili izuzeti od nekih ili svih obveza povezanih s PDV-om navedenih u glavi XI. poglavljima od 2. do 6. Direktive 2006/112/EZ. (2) U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 1. rujna 2014. obavijestila druge države članice o zahtjevu Rumunjske. Dopisom od 3. rujna 2014. Komisija je obavijestila Rumunjsku da ima sve informacije koje smatra potrebnima za razmatranje zahtjeva. (3) U skladu s glavom XII. Direktive 2006/112/EZ države članice već mogu primjenjivati poseban program namijenjen malim poduzetnicima. U skladu s člankom 287. stavkom 18. Direktive 2006/112/EZ Rumunjska može izuzeti od plaćanja PDV-a porezne obveznike čiji godišnji promet nije viši od protuvrijednosti 35 000 EUR u nacionalnoj valuti prema deviznom tečaju na dan njezina pristupanja. (4) Rumunjskoj je Provedbenom odlukom Vijeća 2012/181/EU od 26. ožujka 2012. kojom se Rumunjskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost[2] kao mjera odstupanja do 31. prosinca 2014. odobreno izuzimanje od PDV-a poreznih obveznika čiji godišnji promet nije viši od protuvrijednosti 65 000 EUR u nacionalnoj valuti prema deviznom tečaju na dan njezina pristupanja. S obzirom na to da su se zbog tog višeg praga najmanjim poduzetnicima smanjile obveze povezane s PDV-om te da se oni i dalje mogu odlučiti za primjenu uobičajenih odredbi o PDV-u u skladu s člankom 290. Direktive 2006/112/EZ, Rumunjskoj bi trebalo odobriti primjenu te mjere tijekom daljnjeg ograničenog razdoblja. (5) Prema informacijama koje je dostavila Rumunjska ta će mjera imati samo zanemariv učinak na naplaćeni PDV u fazi konačne potrošnje. (6) Odstupanje ne utječe na vlastita sredstva Unije koja proizlaze iz PDV-a, DONIJELO JE OVU ODLUKU: Članak 1. Odstupajući od članka 287. točke 18. Direktive 2006/112/EZ Rumunjskoj se odobrava izuzeće od plaćanja PDV-a za porezne obveznike čiji godišnji promet nije viši od protuvrijednosti 65 000 EUR u nacionalnoj valuti prema deviznom tečaju na dan njezina pristupanja Europskoj uniji. Članak 2. Ova se Odluka primjenjuje od 1. siječnja 2015. do 31. prosinca 2017. Članak 3. Ova je Odluka upućena Rumunjskoj. Sastavljeno u Bruxellesu Za Vijeće Predsjednik [1] SL L 347, 11.12.2006., str. 1. [2] SL L 92, 30.3.2012., str. 26.